Hari ini pada 71 tahun yang lalu, tepatnya pada 21 Mei 1949 sebuah pasukan gerila Melayu Rejimen Ke-10 telah dirasmikan oleh Abdullah C.D. di hutan Kerdau, Temerloh, Pahang.
Dalam Manifesto penubuhannya, Abdullah C.D. menyatakan bahawa:
"Hari ini lembah Sungai Pahang, medan perjuangan Datok Bahaman sekali lagi menyaksikan peristiwa bersejarah, di mana patriot2 kesuma bangsa berkumpul dan dengan satu tekad berikrar untuk meneruskan tradisi mulia perang patriotik dan perang tani dahulu kala di peringkat sejarah yang baru dan lebih tinggi bagi menyingkirkan penjajah British demi kemerdekaan penuh tanah air dan pembebasan bangsa."
"Rakyat segala bangsa khasnya kaum tani Melayu sudah pasti gembira tak terhingga menyambut saat yang dinanti2kan ini manakala penjajah British dan boneka2nya takut dan benci bukan kepalang terhadapnya ."
"Para komander dan perajurit Rejimen Ke-10 harus mematuhi parti, hangat mencintai tanah air, sepenuh hati berkhidmat kepada rakyat, keras menaati disiplin, bertempur dengan berani lagi bijak, pantang tunduk di depan musuh, bersedia berkorban serta berjuang terus sampai akhir."
"Dengan ini saya dengan rasminya mengisytiharkan berdirinya Rejimen Ke-10 Tentera Pembebasan Nasional Malaya".
90 tahun yang lalu, iaitu pada 30 April 1930 Parti Komunis Malaya (PKM) telah dirasmikan di Kuala Pilah Negeri Sembilan. Kongres yang bersejarah itu telah dirasmikan oleh Ho Chi Minh. Ia adalah parti politik yang julung kali ditububuhkan di Malaya. Titik sejarah penubuhan ini telah menandakan bahawa kesedaran masyarakat Malaya telah mencapai suatu kesedaran yang baru.
Suara Revolusi Malaya (SRM) dalam rencana pengarangnya bertajuk 50 TAHUN PKM pada bulan Jun 1981 menyebut:
"PKM lahir dalam syarat sejarah berikut: Pada tahun 1917, revolusi sosialis Oktober proletar telah mencapai kemenangan yang gilang gemilang di Russia dan telah membuka zaman baru sejarah umat manusia. Di bawah bimbingan Marxisme-Leninisme, revolusi proletar di negara kapitalis dan revolusi nasional demokratik di tanah jajahan atau setengah jajahan berkembang menggelora, kekuatan imperialis telah sangat diperlemah dan dunia kapitalis mengalami krisis politik dan ekonomi yang sangat teruk. Untuk melepaskan dirinya daripada krisis itu, imperialis British melakukan penindasan dan penghisapan yang lebih kejam ke atas rakyat negara kita, sehingga kehidupan rakyat pekerja memburuk dengan dahsyatnya. Kontradiksi antara rakyat negara kita dengan imperialis British telah bertambah meruncing lagi. Dalam keadaan demikian, proletariat negara kita aktif mencari kebenaran bagi membimbing perjuangan pembebasan dirinya dan akhirnya telah menemui Marxisme-Leninisme dan mendirikan parti komunis – barisan pelopornya sendiri.
PKM adalah hasil pemaduan teori Marxisme-Leninisme dengan gerakan buruh negara kita. Pada pertengahan tahun 20-an, di bawah pengaruh Revolusi Sosialis Oktober Russia yang besar dan Revolusi Demokrasi Baru Tiongkok yang besar, proletariat Malaya secara sedar mulai melancarkan berbagai kegiatan revolusioner. Dengan demikian tersedialah syarat yang diperlukan bagi menubuhkan parti komunis.
Pada 30 April 1930, PKM telah dirasmikan dalam kongres yang diadakan oleh kaum komunis Malaya di sebuah kampung di Kuala Pilah, Negeri Sembilan. Sejak itu proletariat dan massa rakyat Malaya telah mempunyai barisan pelopor dan pemimpinnya sendiri, dan mulai saat itu perjuangan revolusioner rakyat Malaya telah memasuki suatu peringkat yang serba baru – peringkat revolusi demokrasi baru."
Label: PKM
Nyanyian dari perajurit wanita Rejimen Ke-10 sempena merayakan Hari Wanita Pekerja Antarabangsa pada 8 Mac 1989
MARCH GERILA WANITA
Bendera merah berkibaran
Sangkakala berkumandang
Kami gerila wanita
Betapa bangga dan gembira
Kami gerila wanita
Ke medan perang maju jaya
Takluki gunung harungi taufan
Tak kenal sulit rela berkorban
Sanggup terjun lautan api
Gagah perwira serikandi
Parti yang bijak pimpin kita
Hati merah penuh tenaga
Berani berjuang berani menang
Tertempa dalam kancah perang
Mara maralah
Gerila wanita yang mulia
Basmi musuh durjana
Bertempur di medan sentiasa
|Kawan Maun @ Yunus Binza|
Innalilllahiwainna Illaihirajiun
Kawan Maun seorang bekas anggota perajurit Rejimen Ke-10 telah pergi menghadap Illahi pada 5 Februari 2020 pada pukul 3.30 di rumahnya di Kampung Perdamaian Sukhirin atau Ban Chulabhorn Patana 12, Sukhirin, Narathiwat dalam usia 72 tahun kerana mengidap kanser.
Nama sebenar beliau ialah Yunus Binza, berasal dari Tamboon Segor (Sako) Daerah Sungai Padi, wilayah Narathiwat. Pada tahun 1969 beliau menyertai pasukan setelah beberapa tahun menjadi lasykar rakyat dan membantu pasukan.Selain beliau abang dan adiknya juga menyertai pasukan. Abangnya Kawan Ripin (nama asalnya Mat Diah) gugur kerana terkena periuk api pihak lawan dalam tahun 1970-an ketika melakukan operasi di kawasan Tomok, Weng.
Di dalam pasukan, Kawan Maun merupakan seorang perajurit yang cergas dan tangkas. Oleh itu beliau banyak menyertai kegiatan ketenteraan termasuk memasang periuk api dan melakukan serangan2 ke atas pihak lawan ketika kempen2 kepung basmi besar2an pihak lawan.
Selepas tandatangan perjanjian damai 3 pihak antara Kerajaan Thailand, Kerajaan Malaysia dan PKM pada 2 Disember 1989, Kawan Maun menjadi salah seorang anggota membersihkan periuk api di kawasan sempadan bersama Tentera Diraja Malaysia dan Tentera Diraja Thailand.
Setelah perdamaian, Kawan Maun menetap di kampung perdamaian dan bersama2 rakan yang lain membangunkan kampung dan kehidupan baru. Perkahwinannya dengan Koson Binza, seorang bekas gerilawati Rejimen Ke-10, telah dikurniakan 2 cahaya mata perempuan dan 3 orang cucu.
2 Disember 2019 ialah ulangtahun ke-30 pemeteraian Perjanjian Damai Hatyai 1989 yang menandakan pengakhiran satu konflik bersenjata yang berlarutan untuk lebih 40 tahun di negara kita.
Perjanjian Damai Hatyai ditandatangani pada 2 Disember 1989, antara Parti Komunis Malaya (PKM) dengan Kerajaan Malaysia dan Kerajaan Thailand. Upacara penandatanganan perjanjian yang penuh bersejarah ini diadakan di Hotel Le Garden, Hatyai. Perjanjian Damai Hatyai tercapai hasil daripada siri rundingan antara tiga pihak secara samarata dan saling hormat-menghormati dengan hati terbuka dan hasrat ikhlas untuk mewujudkan perdamaian yang berkekalan untuk semua.
Wakil Kerajaan Malaysia yang hadir dalam penandatanganan Perjanjian Damai Hatyai ialah Wan Sidek Wan Abdul Rahman selaku Setiausaha Kementerian Dalam Negeri pada masa itu, Mohd. Hanif Omar selaku Ketua Polis Negara pada masa itu, dan Jeneral Hashim Mohd Ali selaku Ketua Turus Angkatan Tentera Malaysia pada masa itu. PKM pula diwakili oleh Abdullah C.D. selaku Pengerusi PKM, Chin Peng selaku Setiausaha Aung PKM dan Rashid Maidin selaku Ahli Jawatankuasa Pusat PKM.
Selepas termeterainya Perjanjian Damai Hatyai, PKM menamatkan perjuangan bersenjatanya seperti dijanjikannya. Lebih 1,000 orang pejuang PKM yang berada di kawasan hutan di sempadan Malaysia-Thailand keluar dari hutan dan memulakan hidup baru selepas itu. 338 orang bekas anggota PKM telah dibenarkan untuk pulang dan menetap di Malaysia. Namun, akibat daripada manipulasi sesentengah pemimpin politik yang berpandangan sempit dan berkepentingan sendiri, pemimpin utama PKM Chin Peng tidak dibenarkan untuk pulang ke Malaysia sehingga beliau meninggal dunia pada tahun 2013, malah membawa masuk abunya pun boleh menjadi satu isu, sesuatu yang bercanggah dengan apa yang dipersetujui dalam Perjanjian Damai.
Pemberontakan PKM dan tragedi sejarah yang dipaksakan oleh penjajah
PKM ialah salah satu kuasa politik di negara kita yang pernah memainkan peranan yang penting dalam menentang kuasa penjajah imperialis di tanahair kita, sama ada kuasa penjajah Jepun atau British.
PKM yang ditubuhkan pada tahun 1930, terlibat dalam perang menentang pendudukan tentera Empayar Jepun pada tahun 1941-1945, melancarkan pemberontakan bersenjata pada tahun 1948 untuk menentang kuasa penjajah British. Pemberontakan PKM untuk melawan British merupakan sebahagian daripada gelombang perjuangan pembebasan nasional yang melanda negara-negara benua Afrika-Asia pasca Perang Dunia II, yang bertujuan untuk membebaskan negara-negara Dunia Ketiga yang dijajah daripada cengkaman kuasa imperialis.
Pihak British mengiytiharkan Darurat yang berlanjutan untuk 12 tahun (1948-1960). Sepanjang 12 tahun peperangan, pihak penjajah British telah mengerahkan tentera dari banyak tempat di Komanwel British untuk mematahkan pemberontakan PKM, termasuk pasukan tentera dari Australia, New Zealand, Fiji, Rhodesia dan Kenya. Tentera Udara British melakukan serangan sebanyak 25,000 kali di Tanah Melayu, menjatuhkan puluhan ribu tan bom di hutan kita, menembak lebih 100,000 roket pelancar. Lebih 1,300 orang polis dan 500 orang tentera terkorban dan perang 12 tahun tersebut, lebih 6,000 orang pejuang PKM gugur dalam pertempuran, sementara ribuan orang awam turut terkorban. Selepas Darurat berakhir pada tahun 1960, konflik bersenjata rendah masih berterusan dalam intensiti rendah.
Pada tahun 1955, Rundingan Damai Baling diadakan tetapi digagalkan kerana pihak British enggan membenarkan PKM untuk melibatkan diri dalam proses politik berparlimen. Kegagalan Rundingan Damai Baling 1955 telah menyebabkan konflik bersenjata diteruskan selepas kemerdekaan Persekutuan Tanah Melayu pada tahun 1957. Negara kita perlu melalui kemelut perang saudara selama 32 tahun lagi akibat percaturan kekuasaan imperialis. Ramai orang daripada kedua-dua pihak, sama ada PKM ataupun Kerajaan, telah terkorban kerana konflik ini. Ini adalah tragedi sejarah yang dipaksakan oleh kuasa imperialis ke atas tanahair kita ketika Zaman Perang Dingin.
"Produk" Perang Dingin yang sudah melepasi tarik luput
Sepanjang Darurat 1948-1960 dan konflik yang melibatkan PKM, kerajaan penjajah British dan kerajaan proksinya selepas kemerdekaan Malaya, telah menyamakan komunis dengan pengganas dalam propaganda perangnya. Propaganda ini juga dilakukan dalam konteks Perang Dingin yang menyaksikan pertembungan dua blok kuasa besar, antara Blok Barat yang diketuai Amerika Syarikat yang menggelar dirinya "Dunia Bebas" dengan Blok Timur yang diterajui Kesatuan Soviet yang menggelar dirinya membawa "komunisme". Akibat daripada pengaruh propaganda Perang Dingin inilah ramai rakyat pada hari ini sudah tidak tahu apa sebenarnya yang diperjuangkan oleh komunis dan hanya terdedah kepada propaganda pro-penjajah yang bertujuan untuk melindungi kepentingan kuasa imperialis di rantau ini sejak berakhirnya Perang Dunia II. Malah, sehingga hari ini masih adanya pihak tertentu yang cuba menggunakan label "komunis" untuk menyerang musuh politik mereka.
Namun, jika kita fahami sejarah dengan lebih mendalam, kita patut menyedari bahawa keganasan meragut nyawa dalam konflik bersenjata di negara kita ketika perang saudara (pada skala yang kurang intensif pada kebanyakan masa) pasca kemerdekaan, adalah satu produk Perang Dingin. Kegagalan Rundingan Baling 1955 adalah sesuatu yang disengajakan oleh pihak penjajah British untuk menghalang satu kuasa politik anti-imperialis yang radikal daripada memasuki arena politik pilihanraya di Persekutuan Tanah Melayu dalam konteks percaturan kuasa besar Zaman Perang Dingin dan melindungi pengaruh kuasa Barat di rantau Asia Tenggara. Hasrat PKM untuk mewujudkan proses perdamaian selepas kegagalan Rundingan Baling juga tidak dihiraukan oleh pihak berkuasa hanya kerana politik Perang Dingin yang mewujudkan permusuhan yang berterusan ini sehingga tahun 1989, iaitu ketika berakhirnya Perang Dingin.
Malah, kuasa politik berhaluan kiri yang lebih sederhana atau tidak mengambil pendekatan perjuangan senjata dalam sejarah tanahair kita, seperti Parti Buruh dan Parti Rakyat yang bergabung dalam Barisan Sosial, turut ditindas secara teruk sehingga ramai ditahan tanpa bicara dan diseksa di bawah akta zalim seperti Akta Keselamatan Dalam Negeri (ISA) yang hanya dimansuhkan pada tahun 2012.
Hormati sejarah, hargai kedamaian
Perjanjian Damai Hatyai mempunyai makna yang signifikan untuk negara kita, kerana ia telah menutup lembaran sejarah abad ke-20 untuk negara kita dan menamatkan satu keadaan permusuhan hasil tinggalan penjajahan British dan Perang Dingin yang berlarutan untuk berpuluh tahun. Penamatan keadaan permusuhan ini bermakna bahawa tiada rakyat perlu mengorbankan nyawa lagi, dan menyediakan asas kepada keamanan yang berkekalan.
Pemimpin kerajaan negara kita pada 30 tahun dahulu, termasuk pimpinan tertinggi pihak polis dan angkatan tentera pada masa itu, secara bijaksana telah menyumbang kepada Perjanjian Damai Hatyai dengan hasrat murni untuk menamatkan satu konflik yang menghantui negara kita dan merealisasikan keamanan yang berkekalan . Namun, masih adanya sesetengah pihak, khususnya politikus-politikus yang tidak pernah penat mempermainkan politik perkauman, terus mempergunakan "ancaman komunis" dengan motif kepentingan politik sendiri. Ini adalah sesuatu yang melanggar semangat mencintai keamanan dan keharmonian yang ditunjukkan dalam Perjanjian Damai Hatyai.
Perang Dingin abad ke-20 sudah berakhir sejak 30 tahun dahulu, begitu juga dengan konflik yang melibatkan PKM di Malaysia yang sudah mencapai solusi perdamaian yang dimeteraikan dalam satu perjanjian penuh dengan hasrat murni untuk mewujudkan keamanan di tanahair kita. Oleh itu, adalah tidak masuk akal untuk kita masih terperangkap dalam minda zaman Perang Dingin yang sudah melepasi tarikh luputnya pada abad ke-21 ini.
Mempolitikkan tragedi sejarah yang dipaksakan oleh kuasa imperialis ke atas rakyat tanahair kita, tidak akan membantu dalam menyembuhkan luka sejarah kita, termasuk saudara-mara untuk mereka daripada mana-mana pihak yang terkorban tanpa mengira pendirian politik mereka semasa konflik, malah juga tidak akan membawa apa-apa makna kepada kemajuan masyarakat. Menjelang ulangtahun ke-30 ini, adalah penting untuk kita menghormati sejarah, menghargai kedamaian yang dicapai, dan terus maju ke depan dengan pandangan dunia yang progresif.
Dipetik dari:
https://sosialis.net/2019/12/01/perjanjian-damai-hatyai-1989-pengakhiran-tragedi-sejarah-yang-dipaksakan-imperialis-zaman-perang-dingin/?fbclid=IwAR2AWlqBy1OWJOGHgdVznrnkW86-r2x571qIrh7RCEUuC3vr_37lYxGreWQ
Pada 2 Disember 30 tahun yang lalu, Kerajaan Diraja Thailand, Kerajaan Malaysia dan Parti Komunis Malaya telah menandatangani PERSETUJUAN DAMAI HATYAI di bandar Hatyai yang terletak di Thai Selatan atas dasar saling bertoleransi dan saling memahami . Dengan demikian tamatlah konflik bersenjata antara ketiga-tiga pihak yang berlarutan selama 40 tahun lebih lamanya. Peristiwa tersebut, di masa itu, adalah satu peristiwa yang menggemparkan dunia, ratusan wartawan dari berbagai negeri berduyun-duyun berkumpul di Dewan Damai Lee Garden Hotel, tempat penandatanganan persetujuan damai tersebut.
Hari ini, Gabungan Persatuan Perdamaian Thailand (GPPT) mengadakan seminar bertajuk LATAR BELAKANG PERSETUJUAN DAMAI HATYAI DAN ERTI SEJARAHNYA di Dewan Damai Lee Garden Plaza Hotel (Lee Garden Hotel baru) untuk peringati ulta ke-30 Persetujuan Damai Hatyai. Seminar dihadiri oleh 300 orang lebih rakan2 seperjuangan dan rakan2 lama yang berasal dari Malaysia, Singapura, Thailand dan China iaitu Hong Kong, Guangzhou, Beijing dan sebagainya.
Para jemputan dan hadirin sebulat suara berpendapat bahawa PERSETUJUAN DAMAI HATYAI dapat ditandatangani, pertama-tama kerana Kerajaan Diraja Thailand berjaya mengesan nadi perubahan situasi dunia dan Perdana Menteri Thailand ketika itu, Jen. Prem Tinsulanonda, tepat pada masanya mengeluarkan Perintah Jabatan Perdana Menteri No. 66/23. Dan ini memungkinkan pihak tentera Thailand boleh menyelesaikan konflik bersenjata dalam negeri melalui cara damai. Yang kedua, kerana ketiga-tiga pihak mempunyai keikhlasan untuk menyelesaikan masalah secara damai.
|Jen. Kitti|
Penasihat Rombongan Perdamaian Kerajaan Malaysia, Datok Yao Kuang Yew, dalam satu wawancara wartawan juga menyatakan bahawa ketika itu sejumlah pegawai tentera/polis di Malaysia juga amat menentang perundingan damai. Mereka menganggap bahawa pemimpin2 PKM kebanayakannya sudah amat tua, tak berapa tahun lalu mereka akan mati sendiri. Setelah dimeterainya persetujuan damai, Datok Yao memohon pemimpin PKM membenarkan beliau melawat kem PKM.
Diperkhemahan PKM, beliau mendapati semangat juang para perajurit gerila PKM amat tinggi, dan yang lelbih penting lagi, di antara mereka terdapat sejumlah besar perajurit yang berumur 20 tahun ke atas. Beliau menganggap kenyataan ini dapat mematahkan serangan sesetengah pegawai tentera/polis yang tidak menyetujui perundingan. Seandainya peperangan dengan PKM diteruskan, ia mungkin akan berlarutan sepanjang 20 tahun lebih, maka berdamai adalah keputusan yang bijaksana.
Di saat perbincangan seminar memasuki kemuncaknya, Jen. Akenik yang masa itu bertanggungjawab menghubungi pihak PKM, tiba2 datang ke dewan seminar. Ini membuat para hadirin berasa amat gembira. Maka pengacara pun menjemput Jen. Akenik membuat sedikit ucapan.
|Jen. Akanit|
Pembicara khas seperti Anas, Fang Shan, Lien Yi Yong, Yu Ching Luk dan Wang Ming Hui (keterangan: Wang adalah Ketua Muzium Perantau China Dari Asia Tenggara, kedua-dua ibu/bapak beliau adalah antara puluhan ribu bekas anggota atau penyokong PKM yang diusir oleh penjajah British selepas Darurat 1948, ketika diusir, abangnya baru berusia 5 bulan) , dalam ucapan mereka, ada yang menceritakan pengalaman mereka, dan ada juga yang menjelaskan pengertian mereka isi dokumen2 PERSETUJUAN DAMAI HATYAI, misalkan kenapa bekas PM Jen. Tan Sri Chaovalit mengatakan bahawa ia adalah perdamaian yang mulia, ataupun mengapa ia dikatakan adalah kemenangan ketiga-tiga pihak seperti yang dikatakan Datok Yao, Penasihat Rombongan Perdamaian Malaysia.
Yu Ching Luk, wakil rakan2 lama dari Sarawak berkata, bagaimana menyelesaikan masalah senjata perdamaian dicapai adalah masalah yang amat sensitif. Baik PKM mahupun Parti Komunis Kalimantan Utara semuanya bertegas untuk memusnahkan sendiri senjata2 tersebut. Ini adalah tindakan yang tepat. Seandainya kita memberikan senjata kepada pihak kerajaan, mudah sangat dituduh sebagai "serah diri dan serah senjata". Inilah salah satu perbezaan penting antara berdamai dengan serah diri.
Penasihat GPPT, Chai Chien Fu, semasa menggulung perbincangan seminar berkata, seminar hari ini amat berjaya dan jitu pada temanya. Para hadirin telah memberikan tumpuan dan perhatian penuh semasa mendengar setiap ucapan. Seminar telah mengukir keadaan sebenar perundingan damai 3 pihak, dengan demikian telah membalas fitnahan dan putar-belit dari sesetengah orang.
Tambah beliau lagi, ketika itu beliau bertugas di Rejimen Ke-12. Rejimen Ke-12 telah menyimpan banyak bahan makanan. Seandainya perundingan gagal, musuh menyerang secara besar-besaran dan memutuskan hubungan kita dengan massa rakyat, bahan makanan yang disimpan itu cukup untuk kegunaan pasukan selama 20 tahun. Kita mampu memperjuangkan tuntutan adil kita dan memenangi perdamaian yang mulia kerana kita memiliki kekuatan. Ketiga-tiga pihak yang menandatangani persetujuan damai itu sama2 menang, tak ada yang kalah rugi. Tambahan pula, bukanlah satu perkara yang mudah di dunia ini sebuah parti yang tidak diakui oleh kedua-dua negara dapat menjalin persetujuan damai serentak dengan Kerajaan Malaysia dan Kerajaan Thailand. Di hari penandatangan, Jen. Chaovalit mengisytiharkan bahawa hari penandatangan itu adalah hari bersejarah. PERSETUJUAN DAMAI HATYAI memang wajar tercatit dalam sejarah kerana ia adalah contoh tipikal dalam menyelesaikan persengketaan dengan semangat saling toleransi dan saling memahami.
Indra Djaja Abdullah
2 Disember 2019
(Ucapan Kawan Indrajaya Abdullah, di depan rapat memperingati ulangtahun ke-30 penandatanganan persetujuan damai Hadyai yang diadakan di Lee Gardens Plaza pada 2 Disember 2019)
Para tetamu yang dihormati,
Rakan2 Karib dan sahabat2 yang dihormati,
Salammulaikum warahmatulahi wabarahkaktuh dan salam sejarahtera!
30 tahun yang lalu, Kerajaan Diraja Thailand, Kerajaan Malaysia dan Parti Komunis Malaya telah menandatangani Persetujuan Damai di sebuah kota penting di Thailand Selatan di atas dasar sama rata, saling menghormati, saling toleransi dan sama2 menang. Dimeterainya Persetujuan Damai ini telah mewujudkan proses perdamaian di Semenanjung Malaysia da n kawasan sempadan Malaysia/Thai, dan telah menyediakan syarat2 perlu serta sumbangan positif kepada kemajuan politik serta kemakmuran ekonomi kedua-dua negara. Untuk menjayakan perundingan damai yang luarbiasa sulitnya ini, Ketua Rombongan Pertama pihak Parti Komunis Malaya, Chang Ling Yun, yang sudah lanjut usia dan amat uzur, meninggal dunia dalam proses perundingan.
Persetujuan Damai Hatyai 30 tahun yang lalu adalah hasil daripada suasana besar situasi internasional, perkembangan situasi dalam negeri kedua-dua negara Malaysia dan Thailand, harapan rakayat ke dua-dua negara dan pandangan jauh daripada sejumlah tokoh berpengaruh daripada kedua-dua negara Malaysia dan Thailand. Parti Komunis Malaya jauh pada tahun 1955 lagi pernah mengadakan Perundingan Damai Baling dengan pihak berkuasa Malaya, selain itu juga berkali-kali menyatakan bahawa kami setuju melakukan perundingan damai di atas dasar sama rata, adil dan munasabah, untuk menamatkan konflik bersenjata yang dipaksakan penjajah British kepada kita.
Selama 30 tahun ini, atas semangat tak takut susah tak takut payah, bekas2 anggota Tentera Rakyat Malaya yang memilih untuk bermastautin di Thailand berusaha membangun kampung halaman, menyumbangkan tanaganya demi pembangunan negara dan mengintegrasikan diri 100% ke dalam masyarakat Thailand. Belasan tahun dulu lagi, anggota2 yang tadinya berasal dari luar negeri, telahpun diberikan hak kewarganegaraan dan menjadi anggota sebenar masyarakat Thailand. Kami memuji sikap dan tindakan bersungguh-sungguh Kerajaan dan pihak tentera Thailand dalam melaksanakan isi2 yang termaktub dalam Persetujuan Damai Hatyai. Kami berterima kasih atas segala prihatin, bantuan dan layanan yang diberikan kerajaan dan pihak tentera Thailand.
Di saat yang penuh erti sejarah ini, marilah kita mengenang sejarah, menghormati sejarah, selain itu juga memandang ke hadapan, memandang ke hari depan, dengan cita2 leluhur dan niat asli kita, memberikan sumbangan kepada kemajuan masyarakat.
Sekian, terimakasih.
Mualaikum salam warahmatullahi wabarahkatuh.
Categories
- Abad 21 (34)
- Alfatihah (92)
- Anti-Jepun (36)
- basis (9)
- buku (37)
- buruh (23)
- Dokumen (49)
- Kampung Perdamian (159)
- kapitalis (11)
- Lagu Perjuangan (17)
- marxisme (12)
- Masjid Darul Aman (34)
- Minda Panji Darman (6)
- Pahlawan Kemerdekaan (116)
- Penindasan (32)
- Penjajah (61)
- perdamaian (77)
- perjuangan kemerdekaan (194)
- perjuangan rakyat (60)
- pertempuran (13)
- PKM (121)
- PKMRM (8)
- poster (8)
- puisi (24)
- Raya (35)
- Rejimen Ke-10 TRM (147)
- Sejarah (3)
- semasa (130)
- sosialis (47)
- Suluh Rakyat (13)
- TAJRM (27)
- tani (4)
- terima kasih (32)
- TPNM/TRM (54)
- Umno (19)
- umum (58)
- Video (36)
- wanita (23)
- wawancara (15)